**קנדל סדריק גיל** (באנגלית: **Kendall Cedric Gill**; נולד ב-25 במאי 1968) הוא כדורסלן עבר אמריקאי, ששיחק בליגת ה-NBA בין השנים 1990–2005, בעמדות הקלע והסמול פורוורד.  
כשחקן ניו ג'רזי נטס השווה את שיא ה-NBA של-לארי קינון, למספר חטיפות של שחקן במשחק בודד, כשחטף 11 פעמים במשחק מול מיאמי היט ב-3 באפריל 1999. לאורך קריירת ה-NBA ממוצעיו עמדו על 13.4 נקודות, 4.1 ריבאונדים, 3.0 אסיסטים ו-1.6 חטיפות למשחק.

נעורים ומכללות
--------------

גיל נולד וגדל בעיר שיקגו שבאילינוי, ובין השנים 1986–1990 למד באוניברסיטת אילינוי באורבנה-שמפיין. בעונתו השלישית בקבוצת האוניברסיטה קלע 15.4 נקודות למשחק ועזר להוביל אותה, לצד ניק אנדרסון, למעמד הפיינל פור של טורניר אליפות המכללות. במשחק חצי הגמר התמודדה אילינוי מול אוניברסיטת מישיגן, אותה הוביל גלן רייס לניצחון בתוצאה 83–81 ולהדחתה של אילינוי. בעונה העוקבת שיפר גיל את תפוקתו ל-20.0 נקודות למשחק, ונבחר לחמישיית העונה השנייה של ליגת המכללות על אף הדחתה של קבוצתו כבר במשחק הראשון של טורניר אליפות המכללות.

קריירת משחק
-----------

### שארלוט הורנטס

גיל נלקח בבחירה החמישית של דראפט ה-NBA‏ 1990 על ידי קבוצת שארלוט הורנטס, לקראת עונתה השלישית בליגה. במהלך עונת הרוקי שלו השתתף בתחרות ההטבעות של ה-NBA, ובסיומה נבחר לחמישיית הרוקיז של העונה לאחר שקלע 11.0 נקודות בממוצע למשחק. בעונה הבאה הפך לקלע המוביל של קבוצתו עם 20.5 נקודות למשחק, ובעונת 1992/1993 הוביל אותה לצד השחקנים הצעירים לארי ג'ונסון ואלונזו מורנינג למעמד הפלייאוף, לראשונה בתולדות הקבוצה. בסיבוב הפלייאוף הראשון גברו ההורנטס על בוסטון סלטיקס בתוצאה 3–1 הודות ליכולת מצוינת של שלושת כוכביה הצעירים, אך בשלב הבאה נכנעו לניו יורק ניקס בתוצאה 1–4.

### סיאטל סופרסוניקס

לאחר 3 עונות בשארלוט נשלח גיל בטרייד לסיאטל סופרסוניקס בתמורה לדיינה בארוס ואדי ג'ונסון. בשתי עונותיו בסיאטל קלע כ-13.9 נקודות למשחק לצידם של גארי פייטון, שון קמפ ודטלף שרמפף, ובשתי העונות הודחה הקבוצה בסיבוב הפלייאוף הראשון.

### בחזרה לשארלוט

לקראת עונת 1995/1996 נשלח בחזרה לשארלוט הורנטס, בתמורה לקלע הרסי הוקינס.

### ניו ג'רזי נטס

לאחר 36 משחקים באותה עונה שוב הועבר גיל בטרייד, הפעם לניו ג'רזי נטס עבור הרכז קני אנדרסון. עונת 1996/1997 הייתה הטובה ביותר של גיל מבחינה סטטיסטית, כשקבע שיאי קריירה בנקודות (21.8) וריבאונדים (6.1) למשחק, אך קבוצתו רשמה מאזן שלילי 26–56 וסיימה את העונה במקום ה-13 באזור המזרחי. בעונת 1998/1999 היה מלך החטיפות של ה-NBA, עם ממוצע של 2.7 חטיפות למשחק. במהלך אותה עונה גם השווה את שיא ה-NBA למספר חטיפות של שחקן במשחק בודד, כשחטף 11 פעמים במשחק מול מיאמי היט ב-3 באפריל 1999. בכך השווה את השיא שקבע שחקן סן אנטוניו ספרס לארי קינון בעונת 1976/1977.

גיל המשיך לשחק בניו ג'רזי עד סיום עונת 2000/2001, אז תם חוזהו בקבוצה. באותה עת ניצב גיל במקום השביעי ברשימת קלעי הקבוצה בכל הזמנים, עם 4,932 נקודות בסך הכול. ב-5 וחצי עונותיו עם הנטס רשמה הקבוצה מאזן כולל של 156 ניצחונות לעומת 266 הפסדים (37%) בעונה הרגילה, והפסידה בשלושת משחקי הפלייאוף בהם השתתפה.

### שלהי הקריירה

בארבע העונות 2002–2005 שיחק במשך עונה אחת עם כל אחת מהקבוצות מיאמי היט, מינסוטה טימברוולבס, שיקגו בולס ומילווקי באקס, בהתאמה, וקלע במהלכן ממוצע של כ-7.9 נקודות למשחק.

לאחר הפרישה ממשחק
-----------------

לאחר פרישתו שימש גיל כפרשן של משחקי שיקגו בולס ברשת הטלוויזיה המקומית "Comcast SportsNet Chicago".

בקיץ 2017 שיחק בליגת הכדורסל BIG3 עבור קבוצת "Power", בגיל 49.

קישורים חיצוניים
----------------

ויקישיתוף מדיה וקבצים בנושא **קנדל גיל** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. 1 2  גיל משווה את שיא ה-NBA עם 11 חטיפות, באתר ניו יורק פוסט, 4 באפריל 1999
2. 1 2  סטטיסטיקות הקריירה של גיל ב-NBA, באתר basketball-reference.com
3. ↑  סיכום המשחק בין אילינוי למישיגן, באתר לוס אנג'לס טיימס, 2 באפריל 1989
4. ↑  סטטיסטיקות המכללות של גיל, באתר sports-reference.com
5. ↑  רשימת נבחרי דראפט 1990, באתר basketball-reference.com
6. ↑  גיל נשלח בטרייד משארלוט לסיאטל, באתר UPI.com,‏ 1 בספטמבר 1993
7. ↑  גיל נשלח בטרייד מסיאטל לשארלוט, באתר הניו יורק טיימס, 28 ביוני 1995
8. ↑  גיל נשלח בטרייד משארלוט לניו ג'רזי, באתר לוס אנג'לס טיימס, 20 בינואר 1996
9. ↑  המובילים הסטטיסטיים של עונת 1998/1999, באתר basketball-reference.com
10. ↑  גיל חוזר לפרשן ברשת "Comcast SportsNet", באתר chicagobusiness.com,‏ 17 בדצמבר 2015
11. ↑  גיל שמח להצטרף לליגת ה-BIG3, באתר dailyherald.com,‏ 21 ביולי 2017